Na osnovu člana 103 st.2 Zakona o kulturi („Sl.lsit CG“, br. 49/08, 16/11 i 40/11), člana 38 Zakona o lokalnoj samoupravi („Sl.list CG“, br. 2/18, 34/19 i 38/20) i člana 43 Statuta opštine Bar („Sl.list CG-opštinski propisi“, br.37/18), Skupština opštine Bar je na sjednici održanoj 25.11.2021.godine, donijela

**O D L U K U**

**o reorganizovanju Javnog preduzeća „Kulturni centar“ Bar u Javnu ustanovu Kulturni centar Bar**

**I OSNOVNE ODREDBE**

**Član 1**

Javno preduzeće „Kulturni centar“ Bar organizovano Odlukom o organizovanju Javnog preduzeća „Kulturni centar“ Bar („Sl.list RCG-opštinski porpisi“, br.11/91, 23/91, 24/95, 34/03 i 41/06) se ovom odlukom reorganizuje u Javnu ustanovu Kulturni centar Bar, u skladu sa Zakonom o kulturi („Sl.list CG“, br. 49/08, 16/11 i 40/11).

**Član 2**

Skupština opštine Bar ima sva prava i dužnosti osnivača Javne ustanove Kulturni centar Bar (u daljem tekstu: Osnivač).

**II NAZIV I SJEDIŠTE**

**Član 3**

Javna ustanova posluje pod nazivom: Javna ustanova Kulturni centar Bar (u daljem tekstu: Kulturni centar).

Sjedište Kulturnog centra je u Baru, ul.Jovana Tomaševića broj 57.

**Član 4**

Kulturni centar je pravno lice koje samostalno obavlja djelatnost, na način i pod uslovima utvrđenim zakonom, ovom odlukom i statutom.

Kulturni centar stiče svojstvo pravnog lica danom registracije promjene u organizovanju u Registru.

**III DJELATNOST**

**Član 5**

Djelatnost Kulturnog centra je:

1. organizacija, produkcija i izvođenje programa iz svih oblasti kulturno-umjetničkog stvaralaštva (pozorišne djelatnosti, književnosti, muzičko-scenske, filmske umjetnosti, likovnog stvaralaštva i drugih audiovizuelnih djelatnosti);
2. izdavačka djelatnost (izdavanje knjiga, stručne literature i publikacija iz oblasti kulture);
3. organizacija kulturno-umjetničkih manifestacija i festivala;
4. unapređenje amaterskog kulturno-umjetničkog stvaralaštva;
5. bibliotečka djelatnost;
6. muzejska djelatnost.

Kulturni centar može obavljati i druge djelatnosti koje su od značaja za ostvarivanje djelatnosti iz stava 1 ovog člana.

**Član 6**

Promjena naziva, sjedište i djelatnost Kulturnog centra vrši se osnivačkim aktom.

**IV SREDSTVA ZA OBAVLJANJE DJELATNOSTI**

**Član 7**

Sredstva za rad Kulturnog centra obezbjeđuje Osnivač.

Sredstva iz stava 1 ovog člana obuhvataju: sredstva za zarade i ostala primanja zaposlenih, materijalne troškove, održavanje i osiguravanje objekata i opreme i tehničko-tehnološko opremanje za realizaciju programskih aktivnosti Kulturnog centra.

Sredstva iz stava 2 ovog člana se obezbjeđuju na osnovu godišnjeg programa rada koji je Kulturni centar dužan da podnese Osnivaču najkasnije do kraja novembra tekuće godine za narednu godinu.

**Član 8**

Kulturni centra je dužan da namjenski koristi sredstva za rad i da Osnivaču najkasnije do kraja aprila tekuće godine podnese izvještaj o radu i izvještaj o finansijskom poslovanju za prethodnu godinu.

**Član 9**

Kulturni centar može ostvarivati prihode vršenjem svoje djelatnosti koje je dužan da koristi za pokriće troškova nastalih obavljanjem poslova kojima je prihod ostvaren i za unaprijeđenje svoje djelatnosti.

Pod unaprijeđenjem djelatnosti smatra se: ulaganje u prostor, opremu i druga sredstva potrebna za obavljanje djelatnosti; stručno usavršavanje i osposobavljavanje zaposlenih; poboljšanje uslova rada; učešće u međunarodnim projektima i aktivnostima i medijska promocija.

**Član 10**

Kulturni centar može, uz saglasnost Osnivača, do 35 % prihoda iz člana 9 ove odluke koristiti za povećanje zarada zaposlenih i za isplatu naknada i pomoći za koje sredstva ne obezbjeđuje osnivač.

**Član 11**

Kulturni centar je dužan da sredstva donacije i druge pomoći koristi u skladu sa namjenom koju odredi donator, odnosno davalac pomoći.

Donacije i pomoći kojima nije određena namjena koriste se za ostvarivanje programskih aktivnosti Kulturnog centra.

**Član 12**

Imovina koja služi za obavljanje djelatnosti Kulturnog centra je imovina Opštine.

Za obaveze Kulturnog centra odgovara Osnivač.

**V PRAVA OSNIVAČA**

**Član 13**

Osnivač:

1. vrši izmjene i dopune osnivačkog akta;
2. daje saglasnost na:
* statut;
* izmjene i dopune statuta;
* program rada;
* izvještaj o radu i izvještaj o finansijskom poslovanju i
* izbor i razrješenje direktora.
1. imenuje i razrješava predsjednika i članove savjeta;
2. vrši nadzor nad radom Kulturnog centra i
3. odlučuje o statusnim promjenama i prestanku rada Kulturnog centra.

**VI UPRAVLJANJE I RUKOVOĐENJE**

1. **Savjet**

**Član 14**

Kulturnim centrom upravlja Savjet.

Savjet:

1. donosi statut i izmjene i dopune statuta;
2. donosi program rada;
3. usvaja izvještaj o radu i izvještaj o finansijskom poslovanju;
4. bira i razrješava direktora;
5. donosi akt o unutrašnjoj organizaciji i sistematizaciji i druge opšte akte;
6. određuje cijene proizvoda i usluga koje pruža Kulturni centar;
7. donosi Poslovnik o radu i
8. vrši druge poslove u skladu sa zakonom, ovom odlukom, statutom i drugim opštim aktima.

**Član 15**

Savjet ima predsjednika i četiri člana, od kojih je jedan iz reda zaposlenih u Kulturnom centru.

Za člana Savjeta, osim člana iz reda zaposlenih, imenuje se stvaralac ili stručnjak iz oblasti koja je od značaja za razvoj kulture.

Mandat predsjednika i članova Savjeta traje četiri godine.

**Član 16**

Predsjednik i član Savjeta može biti razriješen prije isteka mandata ako:

1. podnese ostavku;
2. postupa suprotno zakonu i statutu;
3. ne vrši dužnost duže od šest mjeseci;
4. je pravosnažno osuđen na bezuslovnu kaznu zatvora i
5. ne štiti javni interes.

Član Savjeta iz reda zaposlenih može biti razriješen prije isteka mandata i u slučaju ako ne zastupa ineterse zaposlenih na način utvrđen statutom.

1. **Direktor**

**Član 17**

Kulturnim centrom rukovodi direktor.

Direktor:

1. predlaže statut i izmjene i dopune statuta;
2. predstavlja i zastupa Kulturni centar;
3. organizuje rad i vodi poslovanje Kulturnog centra;
4. predlaže akt o unutrašnjoj organizaciji i sistematizaciji poslova i druge opšte akte koje donosi Savjet;
5. predlaže program rada i finansijski plan;
6. podnosi izvještaj o radu i izvještaj o finansijskom poslovanju;
7. izvršava odluke Savjeta;
8. odgovara za zakonitost rada Kulturnog centra;
9. u skladu sa zakonom, do odluke nadležnog organa, obustavlja od izvršenja odluke Savjeta, za koje smatra da su nezakonite i
10. vrši i druge poslove u skaldu sa zakonom, ovom odlukom, statutom i drugim opštim aktima.

**Član 18**

Direktor se bira na osnovu javnog konkursa, na period od četiri godine, u skladu sa statutom.

**Član 19**

Direktor može biti razriješen prije isteka mandata ako:

1. podnese ostavku;
2. ne sprovodi odluke Savjeta;
3. ispuni neki od uslova propisanih zakonom za prestanaka radnog odnosa po sili zakona;
4. je pravosnažno osuđen na bezuslovnu kaznu zatvora;
5. postupa suprotno zakonu, statutu ili opštim aktima Kulturnog centra;
6. ne obezbjeđuje zakonitost rada Kulturnog centra i
7. Savjet ne usvoji program rada ili izvještaj o radu i izvještaj o finansijskom poslovanju.

**VII PRELAZNE I ZAVRŠNE ODREDBE**

**Član 20**

Kulturni centar preuzima prava, obaveze i zaposlene Javnog preduzeća „Kulturni centar“ Bar i nastavlja da koristi imovinu koju je koristilo ovo javno preduzeće do stupanja na snagu ove odluke.

**Član 21**

Kulturni centar će obavljati bibliotečku i muzejsku djelatnost sve do njihovog izdvajanja i organizovanja Narodne biblioteke i Javnog muzeja kao samostalnih ustanova.

Skupština opštine Bar će odluke iz stava 1 ovog člana donijeti u roku od jedne godine od dana stupanja na snagu ove odluke.

**Član 22**

Predsjednik i članovi Upravnog odbora Javnog preduzeća „Kulturni centar“ Bar nastavljaju sa radom kao predsjednik i članovi Savjeta Kulturnog centra do isteka vremena na koje su imenovani.

**Član 23**

Direktor Javnog preduzeća „Kulturni centar“ Bar nastavlja sa radom kao direktor Kulturnog centra do isteka vremena na koje je izabran.

**Član 24**

Savjet je dužan da donese Statut Kulturnog centra i dostavi ga Osnivaču na saglasnost najkasnije u roku od 15 dana od dana donošenja ove odluke.

**Član 25**

Danom stupanja na snagu ove odluke prestaje da važi Odluka o organizovanju Javnog preduzeća „Kulturni centar“ Bar („Sl.list RCG-opštinski porpisi“, br.11/91, 23/91, 24/95, 34/03 i 41/06).

**Član 26**

Ova odluka stupa na snagu danom objavljivanja u „Sl.listu Crne Gore-opštinski propisi“.

**Broj: 030-016/21-493**

**Bar, 25.11.2021.godine**

**SKUPŠTINA OPŠTINE BAR**

 **PREDSJEDNICA**

 **Milena Božović s.r.**